Marraskuun alussa vihreiden puheenjohtajaksi nimitetty Pekka Haavisto sai hallita puoluettaan rauhassa kuukauden. Linnarauhaan ilmestyi säröjä tänään Haaviston perussuomalaisia koskevien kommenttien vuoksi.

Rauhanneuvottelutehtävissä pitkään toiminut Pekka Haavisto totesi tänään Maaseudun Tulevaisuudessa, ettei hän torppaisi perussuomalaisia pois hallitusyhteistyöstä. Vihreiden kärkinimet Ville Niinistö ja Emma Kari parahtivat puheenjohtajansa linjauksesta.

Helsingin Sanomien jutussa summattiin asiantila: ”Muun muassa vihreiden entinen puheen­johtaja Ville Niinistö ja kansanedustaja Emma Kari lähes samanaikaisesti riensivät kommentoimaan tavoilla, jotka voi tulkita kritiikiksi Haavistoa kohtaan.”

Emma Kari twiittasi:

Vihreät ei tingi ihmisoikeuksista tai ihmisten yhdenvertaisuudesta. Vihreä periaate on, että kaikkien kanssa keskustellaan. Vihreiden ja perussuomalaisten näkemykset ihmisten yhdenvertaisuudesta ovat kuitenkin niin kaukana toisistaan, ettei hallitusyhteistyölle ole perusteita.

— Emma Kari (@EmmaKari) December 14, 2018